Eskom maak reg vir stakingArgieffoto Die kragvoorsiener Eskom het gesê gebeurlikheidsplanne is gereed vir ŉ landwye protesaksie wat Donderdag deur sommige werkers beplan word. NUM en Numsa het Dinsdag tydens ŉ gesamentlike mediakonferensie gesê hul lede sal Donderdag oor middagete aan landwye protesaksies deelneem. Phakamile Hlubi-Majola, woordvoerder van Numsa, het aangedui dat die hoofprotesaksie Donderdag by Eskom Megawatt Park in Woodmead in Johannesburg gehou gaan word waaraan honderde lede gaan deelneem. “Leiers van albei vakbonde sal by die betoging wees om die lede toe te spreek. Die protesaksie word van 10:00 tot 13:00 beplan, waartydens ŉ memorandum met griewe aan Eskom se bestuur oorhandig sal word,” het Hlubi-Majola gesê. Die vakbonde se ontevredenheid volg nadat Eskom ŉ 0%-salarisverhoging vir werknemers aangebied het. Dit het daartoe gelei dat NUM, Numsa en Solidariteit elkeen afsonderlik ŉ dispuut met Eskom verklaar het. Leiers van Numsa en NUM het gesê Eskom se verweer dat die kragreus in ŉ finansiële verknorsing is en daarom nie kan bekostig om salarisverhogings aan werknemers toe te staan nie, is nie ŉ aanvaarbare verskoning nie. Die vakbonde het gesê hoewel ŉ hoë salarisrekening wel een van Eskom se uitdagings is, kan dié uitdaging nie voor die deur van die werkers gelê word wat die kleinste salarisse in die maatskappy verdien nie. Hulle eis ŉ verhoging van 15%. Eskom het Woensdag gesê kragstasies funksioneer steeds optimaal ingevolge gebeurlikheidsplanne om die uitwerking van enkele werkers wat reeds staak, te versag. “Eskom se kragstasies en ander noodsaaklike geriewe funksioneer steeds optimaal in ooreenstemming met gebeurlikheidsmaatreëls om kragtoevoer te verseker tydens hierdie tydperk waarin enkele werkers staak – die staking word nié deur vakbonde gelei nie,” het Eskom gesê. Die kragvoorsiener het toegegee daar was Woensdag enkele gevalle waar betogers ingange van hul kragstasies versper het. “Dié gevalle is egter stopgesit deur lede van die polisie se eenheid vir openbare orde,” het Eskom gesê en bygevoeg dat die situasie op dié plekke gespanne maar stabiel is.” Phakamani Hadebe, uitvoerende hoof van Eskom, het Woensdag tydens ŉ nuuskonferensie in Megawatt Park gesê senior bestuur van die maatskappy het reeds opofferings gemaak en daar sal geen bonusse, verhogings of nuwe aanstellings wees nie.